Søren Egge Rasmussen (EL), 2026-01-06:
Tak, og tak for debatten indtil nu, og tak for tilslutningen til forslaget fra SF, Konservative, Radikale Venstre og Alternativet.
Er det mærkeligt at fremsætte sådan et beslutningsforslag her?
Det er også besynderligt at opleve en klima-, energi- og forsyningsminister, der så også synes, at han skulle gå ud og være med til at underminere den aftale, som vi lavede i 2022.
Vi mødes jo meget jævnligt.
Vi har måske tre møder om måneden, nogle gange fire, nogle gange fem.
Så det havde måske været det mest traditionelle og det mindst besynderlige.
Det sker så ikke, og vi indkalder til samråd og diskuterer fjernvarmens fremtid, og vi kan ligesom kan se, at der sker lidt for lidt, og at der er en række fjernvarmeselskaber, som er blevet pisket til at lave den gode planlægning, kommuner, der har bakket op, og der er blevet brugt ressourcer på det.
Der er faktisk blevet brugt økonomi til at lave god fjernvarmeplanlægning.
Man har været inde og undersøge, hvad samfundsøkonomien er i de investeringer, der bør laves, hvis man skal udvikle og udrulle fjernvarmen til nye områder.
Hele den planlægning har været der.
Så oplever man to regeringspartier, der er ude og underminere den aftale, som er blevet lavet, en meget bred politisk aftale.
Så jeg synes ikke, det er besynderligt, at jeg tager initiativ til at fremsætte et beslutningsforslag.
Jeg mener sådan set, det nærmest er en pligt at gøre det for at kunne nå at påvirke energipolitikken her i år.
Det er jo derfor, vi har fremsat det her forslag, som udelukkende gælder planlagte og godkendte fjernvarmeområder, om, at man dér skal sætte en slutdato på gassen.
Er der så noget nyt i den her sag?
Jeg har studset lidt over de der to rapporter, som der er fra Evida, hvor jeg synes, at den første rapport fra juni 2023 er den bedste, for der er ikke noget filter på.
Man forholder sig til den politiske aftale, der gælder, om at udfase gas til opvarmning i hjemmene i 2035.
Der har man så en analyse, hvor man kommer frem til, at der i det der forgrenede gasnet så er 27 områder, som er urentable.
Det vil sige, at man egentlig gør samfundet en tjeneste ved ligesom at sige: Her skal der være en slutdato for, hvor længe der skal være gas.
Så må man lave den gode planlægning og finde ud af, hvor hurtigt fjernvarmen kan rulles ud, og borgerne har mulighed for at sige: Nej, det vil vi ikke; vi vil have en varmepumpe i stedet for.
Det er jo den gode planlægning.
Så er det lidt besynderligt, at der så i august 2024 kommer en ny rapport fra Evida, hvor man så forholder sig til rentabiliteten i forhold til 2050.
Hvad er der sket af politisk påvirkning?
Der må være et eller andet dér, siden Evida kører videre, som om der ikke er en politisk aftale, der siger 2035.
Så kommer man frem til et tal, hvor man kun har 12 pct. urentable områder.
Nå ja, det er da også en del, ikke?
Jeg synes faktisk, at vi skylder os selv at se på, hvor det er, de områder er, altså ud fra nummer to Evidarapport – de der 12 pct. urentable områder.
præciseret, at der var temmelig mange af de områder, der lå i det københavnske område.
Vi har ikke så meget tung industri i Københavnsområdet, men hvis der er nogle virksomheder, som er meget afhængige af gas, bør man da forsøge at tage hensyn til det.
Men jeg tror altså, vi vil kigge ind i noget, hvor der vil være nogle geografiske områder, hvor det er meget lidt kompliceret at lukke for gassen og sætte en eller anden dato.
Så kan man godt tage udgangspunkt i Evidas egen anbefaling, hvor de jo havde nogle formuleringer i den første rapport, hvor de skriver: »Evida kan med et varsel på 2 år pålægge samtlige forbrugere frakoblingspligt, hvis de er beliggende i et urentabelt delnet/MR-station .